

**ข้อบังคับมหาวิทยาลัยธรรมศาสตร์**

**ว่าด้วยโครงสร้างและการบริหารงานภายในส่วนงาน (ฉบับที่ ๔) พ.ศ. ๒๕๕๙**

**........................................................**

โดยที่เป็นการสมควรแก้ไขเพิ่มเติมหลักเกณฑ์การดำเนินงานภายในส่วนงานของมหาวิทยาลัย

อาศัยอำนาจตามความในมาตรา ๒๓ ประกอบมาตรา ๑๐ มาตรา ๔๔ มาตรา ๔๖ มาตรา ๕๐
และมาตรา ๕๑ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ และโดยมติสภามหาวิทยาลัย
ในการประชุมครั้งที่ ๑๒/๒๕๕๙ เมื่อวันที่ ๒๖ ธันวาคม พ.ศ. ๒๕๕๙ เห็นชอบให้ออกข้อบังคับไว้ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ ว่าด้วยโครงสร้างและการบริหารงานภายในส่วนงาน (ฉบับที่ ๔) พ.ศ. ๒๕๕๙”

**ข้อ ๒** ข้อบังคับฉบับนี้ให้ใช้บังคับนับถัดจากวันประกาศเป็นต้นไป

**ข้อ ๓** ให้เพิ่มข้อความต่อไปนี้เป็น ข้อ ๑๕/๑ ของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน พ.ศ. ๒๕๕๙

**“ข้อ ๑๕/๑ การพิจารณาของสภามหาวิทยาลัย**

การลงมติเพื่อเลือกผู้สมควรได้รับการแต่งตั้งเป็นคณบดีให้ใช้วิธีลงคะแนนลับ และต้องได้รับคะแนนเสียงมากกว่ากึ่งหนึ่งของจำนวนกรรมการสภามหาวิทยาลัยทั้งหมด

ในกรณีที่ไม่มีผู้ใดรับคะแนนเสียงตามวรรคหนึ่งให้กรรมการสภามหาวิทยาลัยลงมติอีกครั้ง โดยในการลงมติครั้งนี้ผู้ที่จะได้รับการแต่งตั้งเป็นคณบดีต้องได้รับคะแนนเสียงมากกว่ากึ่งหนึ่งของกรรมการ
สภามหาวิทยาลัยที่มาประชุม

ในการลงมติมติตามวรรคหนึ่งหรือวรรคสอง หากมีคะแนนเสียงเท่ากัน ให้ประธานที่ประชุม
สภามหาวิทยาลัยออกเสียงชี้ขาด”

**ข้อ ๔** ให้ยกเลิกความในข้อ ๖๓ การเลือกผู้สมควรได้รับการเสนอชื่อผู้อำนวยการสถาบันหรือสำนักของข้อบังคับมหาวิทยาลัยธรรมศาสตร์ว่าด้วยโครงสร้างและการบริหารงานภายในส่วนงาน พ.ศ. ๒๕๕๙
และให้ใช้ความดังต่อไปนี้แทน

**“ข้อ ๖๓ การพิจารณาของสภามหาวิทยาลัย**

เมื่อดำเนินการสรรหาแล้วเสร็จ ให้คณะกรรมการสรรหาผู้อำนวยการสถาบันหรือสำนัก จัดทำรายงานกระบวนการสรรหาและผลการรับฟังความคิดเห็นโดยละเอียด พร้อมกับเสนอชื่อผู้ที่สมควรได้รับการพิจารณาแต่งตั้งเป็นผู้อำนวยการสถาบันหรือสำนักต่อสภามหาวิทยาลัยเพื่อพิจารณา

สภามหาวิทยาลัยอาจขอให้คณะกรรมการสรรหาผู้อำนวยการสถาบันหรือสำนัก จัดให้ผู้ที่ได้รับ
การเสนอชื่อตามวรรคหนึ่งแสดงวิสัยทัศน์ นโยบาย แผนงาน หรือแนวทางการบริหารสถาบันหรือสำนัก
ต่อสภามหาวิทยาลัยด้วยก็ได้

การลงมติเพื่อเลือกผู้สมควรได้รับการแต่งตั้งเป็นผู้อำนวยการสถาบันหรือสำนักให้ใช้วิธีลงคะแนนลับและต้องได้รับคะแนนเสียงมากกว่ากึ่งหนึ่งของจำนวนกรรมการสภามหาวิทยาลัยทั้งหมด

ในกรณีที่ไม่มีผู้ได้รับคะแนนตามวรรคสามให้กรรมการสภามหาวิทยาลัยลงมติอีกครั้ง โดยในการลงมติครั้งนี้ ผู้ที่จะได้รับการแต่งตั้งเป็นผู้อำนวยการสถาบันหรือสำนัก ต้องได้คะแนนเสียงมากกว่ากึ่งหนึ่ง
ของกรรมการสภามหาวิทยาลัยที่มาประชุม

ในการลงมติตามวรรคสามหรือวรรคสี่ หากมีคะแนนเสียงเท่ากัน ให้ประธานที่ประชุม
สภามหาวิทยาลัยออกเสียงชี้ขาด”

 ประกาศ ณ วันที่ ๒๖ ธันวาคม พ.ศ. ๒๕๕๙

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย